ODLOČBA NADZORNEGA ORGANA EFTE

št. 545/14/COL

z dne 8. decembra 2014

o odobritvi odstopanja Islandije od nekaterih skupnih predpisov za letalsko varnost v skladu s členom 14(6) akta iz točke 66n Priloge XIII k Sporazumu o Evropskem gospodarskem prostoru (Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES, kakor je bila spremenjena), in razveljavitvi Odločbe Kolegija 362/14/COL z dne 14. septembra 2014 [2015/1946]

NADZORNI ORGAN EFTE JE –

ob upoštevanju člena 14(6) in (7) akta iz točke 66n Priloge XIII k Sporazumu EGP, kakor je bil prilagojen s Sklepom Skupnega odbora EGP št. 163/2011 z dne 19. decembra 2011, Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES, kakor je bila spremenjena, ter člena CAT.POL.A.210(b)(2), (b)(4) in (b)(5) Priloge IV akta iz točke 66nf Priloge XIII k Sporazumu EGP, kakor je bil prilagojen s Sklepom Skupnega odbora EGP št. 147/2013 z dne 15. julija 2013, Uredba (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta, kakor je bila spremenjena, kakor sta bili prilagojeni Sporazumu EGP s Protokolom 1 k navedenemu sporazumu,

ob upoštevanju mnenja Odbora Efte za promet z dne 3. septembra 2014,

ob upoštevanju naslednjega:

V skladu s členom 14(7) navedene uredbe, kakor je bila prilagojena, je Nadzorni organ Efte ocenil, da je potrebna zaščita in stopnja zaščite, ki izhaja iz zahtevanega odstopanja, na podlagi priporočil Evropske agencije za varnost v letalstvu z dne 17. junija 2011, 31. julija 2014 in 12. novembra 2014. Nadzorni organ je sklenil, da bo sprememba zagotovila stopnjo zaščite, enakovredno stopnji, doseženi z uporabo skupnih predpisov za letalsko varnost, če bodo izpolnjeni nekateri pogoji.

V skladu s členom 14(7) Uredbe (ES) št. 216/2008, kakor je bila prilagojena, Nadzorni organ Efte o svoji odločitvi uradno obvesti vse države Efte, ki so prav tako upravičene do uporabe tega odstopanja.

SPREJEL NASLEDNJO ODLOČBO:

Člen 1

S to odločbo se razveljavi Odločba št. 362/14/COL.

Člen 2

Islandija lahko odstopa od zahtev iz člena CAT.POL.A.210(b) (2), (b)(4) in (b)(5) Priloge IV k Uredbi (EU) št. 965/2012, kot je določeno v Prilogi k tej odločbi, če so izpolnjeni pogoji, ki so določeni v oddelku 2 Priloge k tej odločbi.

Člen 3

Vse države Efte so upravičene do uporabe istih ukrepov iz člena 2, kakor je določeno v Prilogi k tej odločbi, in zanje velja obveznost obveščanja iz člena 14(6) Uredbe (ES) št. 216/2008, kakor je bila prilagojena.

Člen 4

Ta odločba je naslovljena na Islandijo. Verodostojna je različica v angleškem jeziku.

Člen 5

O tem sklepu se uradno obvesti Islandijo, Lihtenštajn, Norveško in Evropsko komisijo.

PRILOGA

ODSTOPANJE ISLANDIJE OD UREDBE KOMISIJE (EU) št. 965/2012 V ZVEZI Z VIŠINO LETA NAD OVIRAMI PRI VZLETU NA LETALIŠČU ÍSAFJÖRÐUR, ISLANDIJA (BIIS)

1. OPIS ODSTOPANJA

Islandija lahko odstopa od člena CAT.POL.A.210(b)(2), (b)(4) in (b)(5) o višini leta nad ovirami pri vzletu iz Priloge IV (del-CAT) k Uredbi (EU) št. 965/2012 (1), kakor je bila spremenjena, kar omogoča letalskemu prevozniku Air Iceland (Flugfélag Íslands), da uporabi 25 stopinj kota nagiba na višini 100 čevljev za svoja letala tipa F50 in Dash 8 na letališču Ísafjörður, Islandija (BIIS), da izpolni zahteve v zvezi z višino leta nad ovirami pri vzletu, določeno v členu CAT.POL.A.210 Priloge IV k Uredbi (EU) št. 965/2012.

2. POGOJI ZA UPORABO ODSTOPANJA

Odstopanje je omejeno glede na obratovalne pogoje letališča Ísafjörður, Islandija (BIIS), glede pragov vremenskih minimumov in meril vidljivosti, vetra in meril kontaminacije vzletno-pristajalne steze, kot je opisano v poročilu o oceni obratovanja, ki ga je izdala Evropska agencija za varnost v letalstvu dne 17. junija 2011.

To odstopanje se uporablja za letalskega prevoznika Air Iceland (Flugfélag Íslands) na podlagi dodatnih ukrepov, ki jih izvaja letalski operater za dosego varnostne ravni, enakovredne tisti, ki se doseže z uporabo skupnih tehničnih zahtev in upravnih postopkov, določenih v Uredbi (EU) št. 965/2012, kakor je bila spremenjena. Dodatni ukrepi se nanašajo na merila za zmogljivost zrakoplova, izbor in usposabljanje posadke, usposobljenost posadke in obdobje veljavnosti pristojnosti, omejitve s seznamov minimalne opreme (MEL) zrakoplova, operatorjev sistem kakovosti in sistem za upravljanje varnosti, dodatne operativne postopke in elektronska navodila za posadko za upravljanje BIIS, opisani pa so tudi v zgoraj navedenem poročilu o oceni obratovanja, ki ga je izdala Evropska agencija za varnost v letalstvu.

(1) Akt iz točke 66nf Priloge XIII k Sporazumu EGP, kakor je bil prilagojen s Sklepom Skupnega odbora EGP št. 147/2013 z dne 15. julija 2013 (Uredba (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta), kakor je bil spremenjen z Uredbo (EU) št. 800/2013 z dne 14. avgusta 2013 in Uredbo (EU) št. 83/2014 z dne 29. januarja 2014, kakor je bila prilagojena Sporazumu EGP s Protokolom 1 k navedenemu sporazumu (v nadaljnjem besedilu: Uredba (EU) št. 965/2012).